Komisijos reglamentas (EEB) Nr. 3491/80
1980 m. gruodžio 30 d.
iš dalies keičiantis Reglamentą (EEB) Nr. 584/75, nustatantį išsamias konkursų dėl eksporto grąžinamųjų išmokų už ryžius sistemos taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1976 m. birželio 21 d. Tarybos reglamentą (EEB) Nr. 1418/76 dėl bendro ryžių rinkos organizavimo [1] su paskutiniais pakeitimais, padarytais Graikijos stojimo aktu [2],
atsižvelgdama į 1976 m. birželio 21 d. Tarybos reglamentą (EEB) Nr. 1431/76, nustatantį bendrąsias taisykles dėl eksporto grąžinamųjų išmokų už ryžius skyrimo ir dėl tokių grąžinamųjų išmokų dydžio nustatymo kriterijų [3], ypač į jo 4 straipsnio 2 dalį,
kadangi Komisijos reglamente (EEB) Nr. 584/75 [4] nustatytos išsamios konkursų dėl eksporto grąžinamųjų išmokų už ryžius sistemos taikymo taisyklės;
kadangi buvo nustatyta, jog pageidautina šią tvarką padaryti lankstesnę panaikinant reikalavimą informaciniame pranešime apie konkursą skelbti bendrą kiekį, kuriam gali būti nustatyta didžiausia grąžinamoji išmoka;
kadangi, taikant savaitinių kvietimų dalyvauti konkurse sistemą, visuose pateiktuose pasiūlymuose dėl grąžinamosios išmokos ji gali būti didesnė už tą, kuri galėtų būti priimta pagal Reglamento (EEB) Nr. 1431/76 2 ir 3 straipsniuose nustatytus kriterijus; kadangi buvo nustatyta, kad kai kuriais atvejais tokiame kvietime dalyvauti konkurse būtų pravartu nurodyti priimtiną grąžinamosios išmokos dydį; kadangi iš esmės konkursai skelbiami eksportui į nustatytas paskirties vietas; kadangi dėl to licencijose turėtų būti nurodyta tokia informacija; kadangi kai kurios nuostatos dėl eksporto licencijų išdavimo ir užstato konkursui grąžinimo turėtų būti supaprastintos; kadangi, atrodo, jog tikslingiau visas šias nuostatas įtraukti į Reglamentą (EEB) Nr. 584/75 nei į kiekvieną reglamentą dėl riboto konkurso;
kadangi šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 584/75 iš dalies keičiamas taip:
1) 1 straipsnio 1 dalies pirma pastraipa pakeičiama taip:
"1. Sprendimas skelbti konkursą pagal Reglamento (EEB) Nr. 1431/76 4 straipsnio 1 dalį priimamas Reglamento (EEB) Nr. 1418/76 27 straipsnyje nustatyta tvarka."
2) 1 straipsnio 2 dalis pakeičiama taip:
"2. Paskelbiant konkursą kartu skelbiamas Komisijos parengtas kvietimas dalyvauti konkurse. Šiame kvietime, inter alia, nurodomos pasiūlymų teikimo datos ir valstybių narių kompetentingos institucijos, kurioms tokie siūlymai turi būti skirti. Be to, gali būti nurodomas ir bendras kiekis, kuriam 5 straipsnio 1 dalyje nustatyta tvarka gali būti nustatyta didžiausia eksporto grąžinamoji išmoka. Nuo minėto kvietimo paskelbimo datos iki nustatytos pirmosios pasiūlymų teikimo dienos turi praeiti ne trumpesnis kaip 15 dienų laikotarpis. Kvietime taip pat turi būti nurodyta ir paskutinė diena, kurią dar galima teikti pasiūlymus."
3) Įterpiamas toks straipsnis:
"1a straipsnis
Konkursas gali būti skelbiamas tik eksportui į konkrečias šalis ar zonas. Tokiu atveju licencijos paraiškos ir pačios licencijos 13 langelyje nurodomos paskirties šalys ar zonos, kurios minimos reglamente dėl konkurso skelbimo. Licencijoje numatomas įpareigojimas eksportuoti į minėtas paskirties vietas."
4) 5 straipsnio 1 dalis pakeičiama taip:
"1. Komisija pagal pateiktus pasiūlymus Reglamento (EEB) Nr. 1418/76 27 straipsnyje nustatyta tvarka, pirmiausia atsižvelgdama į Reglamento (EEB) Nr. 1431/76 2 ir 3 straipsniuose nustatytus kriterijus, nusprendžia nustatyti didžiausią eksporto grąžinamąją išmoką ir (arba) nesudaryti sutarties, priklausomai nuo aplinkybių."
5) 7 straipsnis pakeičiamas taip:
"7 straipsnis
1. Konkurso užstatas grąžinamas:
a) kai pasiūlymas nebuvo priimtas;
b) - kai konkurso dalyvis pateikia įrodymą, kad eksportuota buvo pagal 8 straipsnio 1 dalyje išduotą licenciją,
- tokiomis pačiomis aplinkybėmis, kokiomis grąžinami užstatai dėl eksporto licencijos, išduotos po konkurso;
c) kai eksportuoti buvo neįmanoma dėl force majeure.
2. Reglamento (EEB) Nr. 193/75 18 straipsnio 4 dalies nuostatos taikomos pasiūlymo galiojimą užtikrinančiam užstatui."
6) 8 straipsnis pakeičiamas taip:
"8 straipsnis
1. Kai konkurso dalyvis pateikia 2 straipsnio 3 dalies b punkte minėtą eksporto licencijos paraišką per nustatytą terminą, eksporto licencija išduodama kiekiams, dėl kurių buvo priimtas pasiūlymas. Nustatyti terminai gali būti pratęsti force majeure atvejais.
2. Išskyrus force majeure atvejus, kai nesilaikoma 2 straipsnio 3 dalies b punkte minėto įsipareigojimo, konkurso užstatas negrąžinamas."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1980 m. gruodžio 30 d.